b"\n_START_ARTICLE_\nFC Amager\n_START_SECTION_\nVisionerne\n_START_PARAGRAPH_\nFremtidsvisionerne for den amagerkanske overbygning blev pr\xc3\xa6senteret p\xc3\xa5 et pressem\xc3\xb8de i Fremad Amagers klubhus tirsdag den 20. marts 2007 kl. 14 af fodboldspilleren og den nye klubejer Todi J\xc3\xb3nsson, ejendomsm\xc3\xa6gler, hovedsponsor og tidligere hovedaktion\xc3\xa6r Hanne N\xc3\xb8rrisgaard, sponsoren Eik Banks repr\xc3\xa6sentant Claus Bodenhoff  samt tidligere Fremad Amager formand Karsten \xc3\x98stergaard. Den prim\xc3\xa6re m\xc3\xa5ls\xc3\xa6tning for FC Amager var at rykke op i Superligaen senest i 2010/11-s\xc3\xa6sonen og fungere som talentskole for unge fodboldtalenter fra F\xc3\xa6r\xc3\xb8erne samt Amager. Det tilh\xc3\xb8rende fodboldakademi skal huse 20-25 unge spillere fra F\xc3\xa6r\xc3\xb8erne og mindre nationer. Pressem\xc3\xb8det p\xc3\xa5 Sundbyvestervej blev efterf\xc3\xb8lgende fulgt op med et nyt den 26. marts i T\xc3\xb3rshavn p\xc3\xa5 F\xc3\xa6r\xc3\xb8erne grundet interessen fra landets erhvervsliv og investorernes st\xc3\xa6rke b\xc3\xa5nd til landet.\n_START_SECTION_\nBaggrundshistorie\n_START_PARAGRAPH_\nInden pressem\xc3\xb8det blev overbygningen omtalt under arbejdsnavnene Amager FC (en anden fodboldklub med dette navn eksisterer allerede), \xc3\x98ens Hold (ikke at forveksle med Odense Boldklub og fodboldsamarbejdet mellem fynske fodboldklubber) og senest blot Amager (et f\xc3\xa6lles hold for \xc3\xb8ens ynglinge) og havde v\xc3\xa6ret undervejs siden sommeren 2005. Planerne tog dog f\xc3\xb8rst fart, da en gruppe best\xc3\xa5ende af fire f\xc3\xa6r\xc3\xb8ske investorer, under det nystiftede selskab Fremad Amager Invest A/S med fodboldspilleren Todi J\xc3\xb3nsson i spidsen, p\xc3\xa5 en ekstraordin\xc3\xa6r generalforsamling den 15. marts 2007 overtog aktiemajoriteten (51,7 procent) i Fremad Amager A/S. De \xc3\xb8vrige medinvestorer i det nye aktieselskab bestod af en investorforening fra F\xc3\xa6r\xc3\xb8erne og to investorer indenfor IT-branchen i K\xc3\xb8benhavn og havde en startkapital p\xc3\xa5 et par millioner. Den tidligere hovedaktion\xc3\xa6r i Fremad Amager A/S, Hanne N\xc3\xb8rrisgaard, repr\xc3\xa6senterer efterf\xc3\xb8lgende stadig en tredjedel (37,5 procent) af aktierne. Dialogen mellem investorerne og Fremad Amager A/S blev startet halvandet \xc3\xa5r inden overtagelsen._NEWLINE_Kastrup Boldklub skulle oprindeligt have deltaget i overbygningen, men grundet deres engagement i Amager United i perioden 2002-2007 og de dertilh\xc3\xb8rende konflikter, herunder en fogedsag fra Amager United ApS i forbindelse med bruddet med Amager United og holdets opl\xc3\xb8sning, har klubbens formand, S\xc3\xb8ren Mortensen, imidlertidigt udtalt at det ikke kommer p\xc3\xa5 tale. Vurderingerne lyder dog p\xc3\xa5, at Kastrup Boldklub indtr\xc3\xa6der i overbygningen p\xc3\xa5 et senere tidspunkt, da klubben netop var en af de to oprindelige initiativtagere til \xc3\x98ens Hold-projektet og sp\xc3\xb8rgsm\xc3\xa5let allerede har v\xc3\xa6ret til afstemning p\xc3\xa5 en ekstraordin\xc3\xa6r generalforsamling med et positivt svar. Initiativtagerne og investorerne har udtalt, at der foreligger en \xc3\xa5ben invitation til yderligere deltagelse af andre fodboldklubber fra Amager._NEWLINE_Det seneste fors\xc3\xb8g p\xc3\xa5 at samle \xc3\xb8ens fodboldklubber og skabe en slagkraftigt professionelt hold med Superliga-ambitioner, skete p\xc3\xa5 initiativ fra en r\xc3\xa6kke personer i Kastrup Boldklub og Fremad Amager, da man inds\xc3\xa5 at intet Amager-hold \xc3\xb8konomisk kan beg\xc3\xa5 sig i Superligaen alene. Fremad Amager tog direkte kontakt til Kastrup Boldklub og T\xc3\xa5rnby Boldklub (moderklubberne i Amager United) for at dr\xc3\xb8fte mulighederne p\xc3\xa5 et fremtidigt samarbejde, hvilket Kastrup Boldklubs bestyrelse besvarede positivt. Efter afholdelsen af et uformelt m\xc3\xb8de i juni 2005  mellem Karsten \xc3\x98stergaard (dav\xc3\xa6rende amat\xc3\xb8rformand i Fremad Amager og bestyrelsesmedlem i klubbens aktieselskab) og Gorm Thorius (dav\xc3\xa6rende formand i Kastrup Boldklub) samt S\xc3\xb8ren Mortensen (dav\xc3\xa6rende repr\xc3\xa6sentant for Kastrup Boldklub i Amager Uniteds bestyrelse), inviterede initiativgruppen (med S\xc3\xb8ren Mortensen som talsmand) samtlige 35 fodboldklubber p\xc3\xa5 Amager til samarbejde gennem et storm\xc3\xb8de den 13. oktober 2005 p\xc3\xa5 Peder Lykke Skolen. Repr\xc3\xa6sentanter fra ti klubber m\xc3\xb8dte op og ytrede \xc3\xb8nske om at indg\xc3\xa5 i uforpligtende dr\xc3\xb8ftelser omkring det videre arbejde med udarbejdelsen af et beslutningsgrundlag (udkastet l\xc3\xa5 f\xc3\xa6rdigt i efter\xc3\xa5ret 2006) til etablering af holdet. Det viste sig dog efterf\xc3\xb8lgende at id\xc3\xa9erne omkring elite-overbygningen ikke fik opbakning fra alle klubbernes bestyrelser og p\xc3\xa5 en r\xc3\xa6kke ekstraordin\xc3\xa6re generalforsamlinger._NEWLINE_Den 14. november 2006 blev det et klart ja med 80,2% for og 19,8% imod (ud af 81 stemmeberettigede sagde 81 ja, 20 nej mens 3 undlod) fra Kastrup Boldklub efter en lang debat forinden en ekstraordin\xc3\xa6r generalforsamling blandt klubbens medlemmer. Kort tid efter accepterede Amager FFs generalforsamling (i oktober/november m\xc3\xa5ned 2006) og Kl\xc3\xb8vermarkens FB ligeledes. Fremad Amager afholdte ikke en ekstra-ordin\xc3\xa6r generalforsamling, da amat\xc3\xb8rafdelingen ved dannelsen af Fremad Amager A/S afgav retten til at tr\xc3\xa6ffe beslutninger omkring divisionsholdet til aktieselskabet._NEWLINE_Kort tid efter afholdelsen af storm\xc3\xb8det meldte T\xc3\xa5rnby Boldklub sig derimod ud af samarbejdet om \xc3\x98ens Hold grundet deres dav\xc3\xa6rende engagement i Amager United. AB 70s anpartsselskab, der varetager f\xc3\xb8rsteholdets interesser, annoncerede dern\xc3\xa6st i en pressemeddelelse den 25. november 2005, at Vestamagerklubben havde trukket sig fra dr\xc3\xb8ftelserne om et f\xc3\xa6lled storhold p\xc3\xa5 Amager grundet dens nyvundne status som 2. divisionsklub (f\xc3\xb8rste gang i klubbens historie) og en overbygningsaftale ville betyde degradering til Danmarksserien. Det blev i oktober 2006 fulgt op af B1908s bestyrelse, som havde to repr\xc3\xa6sentanter i arbejdsgruppen om \xc3\x98ens Hold. Bestyrelsen vurdede at det eksisterende beslutningsgrundlag ikke var godt nok til at blive vedtaget ved en ekstraordin\xc3\xa6r generalforsamling. Endvidere kunne de ikke afgive klubbens suver\xc3\xa6nitet, da de ikke mente projektet var b\xc3\xa6redygtigt grundet manglende interesse fra konkrete stor-sponsorer. Drag\xc3\xb8r Boldklub havde sp\xc3\xb8rgsm\xc3\xa5let til afstemning p\xc3\xa5 en ekstraordin\xc3\xa6r generalforsamling den 5. december 2006 og fik ikke et mandat til at deltage i projektet, da kun et enkelt medlem stemte f\xc3\xb3r, mens resten af de fremm\xc3\xb8dte stemte nej eller blankt. Endvidere godkendte medlemmerne i Sundby Boldklub og S\xc3\xb8nderbro Fight ikke et formelt samarbejde \xe2\x80\x93 til trods for at man oprindeligt var positivt stemt for projektet._NEWLINE_Baggrunden for at holdet f\xc3\xb8rst l\xc3\xb8ber p\xc3\xa5 banen til s\xc3\xa6sonstart i august 2008 skyldes bl.a. at underskuddet p\xc3\xa5 tre millioner i Fremad Amager A/S m\xc3\xa5tte nedskrives af den tidligere hovedaktion\xc3\xa6r kort f\xc3\xb8r Dansk Boldspil-Unions ans\xc3\xb8gningsfrist den 31. marts 2007. Det var s\xc3\xa5ledes ikke realistik, at de oprindelige planer om at holdet var p\xc3\xa5 banen til sommeren 2007 kunne overholdes og man valgte at udskyde sammenl\xc3\xa6gningen et enkelt \xc3\xa5r. Endvidere sad ingen af moderklubberne (inden pressem\xc3\xb8det den 20. marts 2007) inde med en professionel organisation og faciliteter, der skulle h\xc3\xa5ndtere en oprykning til Superligaen.\n_START_SECTION_\nLogo og maskot\n_START_PARAGRAPH_\nFC Amagers logo var tegnet af det f\xc3\xa6r\xc3\xb8ske kommunikationsbureau Sansir (med en dansk afdeling) og har et par englevinger, efter Fremad Amagers k\xc3\xa6lenavn, et skjold med Dannebrog og \xc3\xb8verst klubnavnet i forkortet form som centrale elementer i designet. FC Amagers spilledragt var en kombination af bl\xc3\xa5 og hvide farver. Den 21. maj 2007 blev der udskrevet en konkurrence i Amager Bladet for at finde frem til den figur, som skulle repr\xc3\xa6sentere FC Amager som maskot i markedsf\xc3\xb8ringen af holdet.\n_START_SECTION_\n\xc3\x98konomi og konkurs\n_START_PARAGRAPH_\nDa klubben blev stiftet i sommeren 2008 var det med store armbev\xc3\xa6gelser og endnu st\xc3\xb8rre ambitioner. Som bestyrelsesformand blev Brian Mollerup hentet ind til at styre butikken. Brian Mollerup er tidligere kendt som Anja Andersen's h\xc3\xb8jreh\xc3\xa5nd i hele opstarten af h\xc3\xa5ndboldeventyret i Slagelse, samt direkt\xc3\xb8r for k\xc3\xb8bmandsk\xc3\xa6den Spar._NEWLINE_Efter nogle m\xc3\xa5neder p\xc3\xa5 posten gjorde Brian Mollerup resten af bestyrelsen opm\xc3\xa6rksom p\xc3\xa5 at ambitioner og \xc3\xb8konomi slet ikke hang sammen. Efter uenigheder om den fremtidige strategi i klubben valgte Brian Mollerup allerede at tr\xc3\xa6kke sig fra posten den 5. februar 2009, og forlod helt FC Amager._NEWLINE__NEWLINE_Den 28. marts 2009 meddelte direkt\xc3\xb8r Todi J\xc3\xb3nsson til DBU at klubben beg\xc3\xa6rer sig selv konkurs og tr\xc3\xa6kker sig fra 1. division kun 8 m\xc3\xa5neder efter at klubben blev stiftet. Umiddelbart efter at spillerne have f\xc3\xa5et beskeden om klubbens konkurs, gik de amok i omkl\xc3\xa6dningsrummet og stjal og \xc3\xb8delagde en del inventar._NEWLINE__NEWLINE_FC Amager's licens vil blive overdraget til Boldklubben Fremad Amager fra efter\xc3\xa5ret 2009, hvor de skal starte i K\xc3\xb8benhavnsserien."